b'\n_START_ARTICLE_\nCrvena piramida\n_START_PARAGRAPH_\nCrvena piramida je piramida u Dah\xc5\xa1uru, Egipat. Zvana je i Sjevernom piramidom. Lokalnom je stanovni\xc5\xa1tvu znana kao el-haram el-watwat - \xc5\xa0i\xc5\xa1mi\xc5\xa1ja piramida. Crvena je piramida doista crvenkasta, te je prva savr\xc5\xa1ena piramida ikad sagra\xc4\x91ena.\n_START_SECTION_\nPovijest\n_START_PARAGRAPH_\nFaraon Snofru - 1. vladar 4. dinastije - zapovjedio je izgradnju ove piramide nakon \xc5\xa1to su mu radnici sagradili raniju, Savijenu piramidu, koja je bila velika pogre\xc5\xa1ka jer nije ispala savr\xc5\xa1ena. Budu\xc4\x87i da je piramida kraljeva grobnica, treba biti savr\xc5\xa1ena za pokop, a Savijena to nije bila._NEWLINE_Crvena je piramida sagra\xc4\x91ena blizu Savijene, 1 km sjeverno od nje. Izgradnja je trajala deset godina i sedam mjeseci._NEWLINE_Piramida nije uvijek bila crvenkasta, ve\xc4\x87 je bila pokrivena bijelim vapnencem. Tijekom srednjeg vijeka vapnenac je kori\xc5\xa1ten za gradnju Kaira, te je cijela vanjska oplata odnesena, osim pri dnu piramide._NEWLINE_U piramidi je na\xc4\x91ena mumija za koju se pretpostavlja da pripada Snofruu.\n_START_SECTION_\nOpis\n_START_PARAGRAPH_\nPiramida je danas visoka 104 metra. Redovito ju posje\xc4\x87uju turisti, koji u Dah\xc5\xa1uru mogu vidjeti jo\xc5\xa1 piramida, premda su Savijena i Crvena najpoznatije.'